b'\n_START_ARTICLE_\nPunane k\xc3\xa4\xc3\xa4bus\n_START_PARAGRAPH_\nPunased k\xc3\xa4\xc3\xa4bused ehk punased k\xc3\xa4\xc3\xa4bust\xc3\xa4hed on v\xc3\xa4ikesed ja suhteliselt jahedad peajada t\xc3\xa4hed, mille spektriklass on K (hilisem alat\xc3\xbc\xc3\xbcp; oran\xc5\xbeid k\xc3\xa4\xc3\xa4bused) v\xc3\xb5i M. Nende mass on 0,075 P\xc3\xa4ikese massi (pruuni k\xc3\xa4\xc3\xa4buse \xc3\xbclempiir) kuni umbes 0,5 P\xc3\xa4ikese massi ning pinnatemperatuur on alla 4000\xc2\xa0K._NEWLINE_Punased k\xc3\xa4\xc3\xa4bused on Galaktika kaugelt levinuim t\xc3\xa4het\xc3\xbc\xc3\xbcp, v\xc3\xa4hemalt P\xc3\xa4ikese \xc3\xbcmbruses, kuid v\xc3\xa4ikese absoluutse t\xc3\xa4hesuuruse t\xc3\xb5ttu ei ole nad h\xc3\xb5lpsasti vaadeldavad. Maalt ei n\xc3\xa4e palja silmaga \xc3\xbchtki neist. Ka P\xc3\xa4ikesele l\xc3\xa4him t\xc3\xa4ht Proxima Centauri on punane k\xc3\xa4\xc3\xa4bus (spektriklass M5, n\xc3\xa4iv t\xc3\xa4hesuurus 11,05), samuti 30 j\xc3\xa4rgmist. Punaste t\xc3\xa4htede osat\xc3\xa4htsust Galaktika t\xc3\xa4htede seas on hinnatud kolmveerandile._NEWLINE_T\xc3\xa4hemudelitest n\xc3\xa4htub, et punastel k\xc3\xa4\xc3\xa4bustel, mlle mass on alla 35% P\xc3\xa4ikese massist, toimub konvektsioon kogu t\xc3\xa4he ulatuses. Sellep\xc3\xa4rast on termotuumas\xc3\xbcnteesi k\xc3\xa4igus vesinikust tekkinud heelium pidevalt ringluses kogu t\xc3\xa4hes, nii et tuum ei saa tekkida. Sellep\xc3\xa4rast arenevad punased k\xc3\xa4\xc3\xa4bused v\xc3\xa4ga aeglaselt: teoreetiliselt v\xc3\xb5ib neil olla triljonite aastate v\xc3\xa4ltel sama heledus ja spektriklass, kuni neil k\xc3\xbctus otsa saab. Et Universumi vanus ei ole kuigi suur, siis pole olemas arengus kaugele j\xc3\xb5udnud punaseid k\xc3\xa4\xc3\xa4buseid.'